Parlement maak reg om speaker te kiesThandi Modise aanvaar haar nominasie as speaker. (Foto: Twitter via @ANCParliament) Die Nasionale Vergadering het vanmiddag om 12:15 verdaag sodat stembriewe gedruk en sowel stembusse as stemhokkies reggekry kon word vir die verkiesing van die nuwe speaker van die Nasionale Vergadering. Die ANC het Thandi Modise genomineer as speaker, en die DA die voormalige adjunkspeaker van die Wes-Kaapse wetgewer, Richard Majola. Vanoggend is die 400 nuwe lede van die Nasionale Vergadering feestelik ingesweer. Die EFF het ’n raserige en laat aankoms gekonstrueer en was by verre die mees vreugdevolle groepering van almal. Hulle het ’n nuwe danspassie uitgevoer waarvoor ŉ mens in die middel daarvan moet afsak soos vir ’n vinnige twist sonder om jou heupe te swaai – nogal ’n uitdaging vir die meer bejaarde LP’s in rooi. Die EFF-lede wat pas as lede van die parlement beëdig is. (Foto: Twitter via @EFFSouthAfrica) Hoofregter Mogoeng Mogoeng het die verrigtinge begin met ’n ernstige pleidooi dat parlementslede onselfsugtig moet optree en om hul grondwetlike pligte sowel as hul ampseed baie opreg op te neem en uit te leef. Hy het hulle toe ’n volle drie minute gegee om oor sy voorskrifte na te dink. Daarna het hy die 400 LP’s in groepe van tien beëdig. Belangrik genoeg is die minister van openbare ondernemings, Pravin Gordhan, in die eerste groep ANC-LP’s beëdig. Vier omstrede verkose ANC-LP’s is nie ingesweer nie – Baleka Mbete, Nomvula Mokonyane, Malusi Gigaba en adjunkpresident David Mabuza. Mabuza het die inhuldiging uit die galery dopgehou en hy gaan glo later ingehuldig word. ’n Adjunkspeaker en die president moet ook nog vanmiddag verkies word.